Hiér is land se beste skole (en agt is Afrikaans)Leon Fourie en Schalk Reynders, hoof van Hoërskool Menlopark, tydens die toekenningsgeleentheid. (Foto: Verskaf) Hoërskool Menlopark (950), Hoërskool Waterkloof (860), Afrikaanse Hoër Meisieskool (712) en Hoërskool Garsfontein (709) het die meeste onderskeidings van álle skole landswyd tydens die 2022-matriekeindeksamen behaal. Dié vier skole is almal Afrikaans en in Tshwane (Pretoria) geleë en het altesaam 3 231 onderskeidings ingeryg. Agt van die land se top-20-skole met die meeste onderskeidings per kandidaat is boonop Afrikaanse skole. Dit lyk ook of seuns en dogters beter presteer wanneer hulle afsonderlik skoolgaan, aangesien die helfte van die top-20-skole, enkelgeslagskole is. Sewe van die top-10-skole is meisieskole. Solidariteit se Skoleondersteuningsentrum het dié skole Vrydagoggend vir hul puik prestasies vereer. Die skole wat op die lys verskyn, is openbare óf private skole wat die Nasionale Senior Sertifikaat (NSS), eerder as die Onafhanklike Eskamenraad (IEB) se matriekeksamen skryf, Heel bo-aan die lys van skole met die meeste onderskeidings per kandidaat is Herschel Girls School (4,41 onderskeidings), ŉ private skool in Kaapstad, gevolg deur Rustenburg Girls’ High School (3,92 onderskeidings), ook in Kaapstad. Kelly Prowse, ŉ leerder aan dié skool, is ook as vanjaar se topmatrikulant aangewys. Derde op die lys is Rhenish Girls’ High School in Stellenbosch, met 3,72 onderskeidings per kandidaat. Die Hoër Meisieskool Bloemhof is sesde, met 3,44 onderskeidings, die Hoër Meisieskool La Rochelle in die Paarl negende met 3,23 onderskeidings en die Afrikaans Hoër Meisieskool in Pretoria tiende, met 3,22 onderskeidings. Top‑20-skole landswyd met die meeste onderskeidings per getal kandidate is: Leon Fourie, uitvoerende hoof van die Solidariteit Skoleondersteuningsentrum (SOS), het tydens die merietetoekenningsgeleentheid gesê Afrikaanse skole se uitstekende resultate is te danke aan moedertaalonderrig én gebalanseerde kultuuroordrag wat waardes vestig en leerders vir die toekoms toerus. Luidens die SOS se jongste matriekverslag het leerders in Afrikaanse skole in die 2022-matriekeindeksamen ’n slaagpersentasie van 85,5% behaal, vergeleke met die 80,1% wat nasionaal behaal is. Leon Fourie en Wilna van Heerden, hoof van dieHoër Meisieskool Bloemhof, tydens die toekenningsgeleentheid. (Foto: Verskaf) Afrikaanse skole het ook sedert die SOS se eerste verslag in 2016 jaarliks daarin geslaag om hul slaagsyfer bo 80% te hou. Die toelating tot B-graadstudies in Afrikaanse skole is 10,5% hoër vergeleke met die nasionale gemiddeld van 38,4%. Altesaam 25,6% van leerders in Afrikaanse skole verwerf toelating tot ’n diploma en 10,9% verkry toelating tot studie vir ’n hoër sertifikaat. Die getal Afrikaanse skole in die land het in 2022 afgeneem tot 675. Die gemiddelde getal kandidate in elke skool het egter toegeneem. In 2022 was daar gemiddeld 114 kandidate per Afrikaanse skool. Uitsonderlike prestasies Die Hoërskool Menlopark het tydens die SOS se onlangse merietetoekenningsgeleentheid tien toekennings ingeryg. Dit sluit in toekennings vir topprestasie in Wiskunde, Fisiese Wetenskappe, Rekeningkunde en Afrikaans Huistaal. Schalk Reynders, hoof van die Hoërskool Menlopark, skryf die skool se sukses toe aan ŉ kombinasie van drie faktore: “toegewyde kinders, absolute fantastiese onderwysers en dan natuurlik ŉ gemeenskap en ouers wat saamwerk”. Die toekennings is uitgedeel volgens die getal onderskeidings per skool sowel as die getal onderskeidings per kandidaat sodat daar ook erkenning gegee word aan kleiner skole se uitsonderlike prestasies.